Alþingi hefur samþykkt breytingu á lögum umvarnir gegn snjóflóðum og skriðuföllum ( tengill ) . Með breytingunum er heimild til að nota fé úr ofanflóðasjóði til að taka þátt í kostnaði við hættumat eldgosa framlengd um þrjú ár auk þeirrar nýbreytni að heimilt verður að ráðstafa fé úr ofanflóðasjóði til að taka þátt í greiðslu kostnaðar við hættumat vegna vatnsflóða og sjávarflóða . Mikilvægi hættumats hefur glögglega komið í ljós í umbrotunum sem nú standa yfir í Bárðarbungu og Holuhrauni . Íslenskt samfélag verður að geta brugðist rétt við eldgosavá sem og annarri náttúruvá og er hættumat nauðsynleg forsenda þess að allir viðbragðsaðilar geti unnið skipulega og markvisst við slíkar aðstæður . Þá verður hættumat í fyrsta skipti einnig unnið fyrir vatnsflóð og sjávarflóð en mikilvægt er að fyrir liggi upplýsingar um flóð og flóðahættu vatns - og sjávarflóða , t.d. þegar sveitarfélög taka ákvarðanir um landnotkun . Eins þarf að byggja upp kerfi til að hægt sé að vara við flóðum og fylgjast með framgangi þeirra með viðvörunarkerfi og vöktunarmælum .